自浄土寺步至功臣寺
作者：蘇軾
朝代：宋

paragraphs: 落日岸葛巾，晚風吹羽扇。
松間野步穩，竹外飛橋轉。
神功鑿橫嶺，巌石得巨片。
直渡千人溝，下有微流泫。
岡巒蔚回合，金碧爛明絢。
緬懷異姓王，負擔此鄉縣。
長逢胯下辱，屢乞桑間飯。
誰謂山石頑，識此希世彥。
凜然英氣逼，屹起猶聳戰。
他年萬騎歸，父老恣歡宴。
錦繡被原野，金珠散貧賤。
竇融既入朝，吳芮空記面。
榮華坐銷歇，閱世如郵傳。
惟有長明燈，依然照深殿。